שרותי משרד/הצעת חוק/5378מ

הכנסת החמש-עשרה

זאב בוים	הצעת חוק של חברי הכנסת:	
זבולון אורלב		
יגאל ביבי		
יצחק גאגולה		
אברהם הירשזון		
כהן אליעזר		
כהן אמנון		
דוד מגן		
יאיר פרץ		

פ/3663

הצעת חוק שבוים ונעדרים, התשס”ב-2002

בחוק זה – 
	1.	הגדרות	
"אויב" – כהגדרתו בסעיף 91 לחוק  העונשין – התשל"ז-1977.
			
"ארגון טרוריסטי", "חבר בארגון טרוריסטי" – כהגדרתם בפקודת מניעת טרור.
			
"הסכם" – החלטה של הממשלה בדרך של אישור אמנה או הסכם או בדרך אחרת, לרבות התחייבות לעבוד והתחייבות המותנית בתנאים.
			
"פקודת מניעת טרור" – פקודת מניעת טרור, התשי"ח-1948.
			
"המועצה הפלסטינית" – המועצה שתכונן בהתאם להסכם ועד לכינונה הרשות הפלסטינית כמשמעותה בהסכם.
			
"ההסכם" – כהגדרתו בחוק להארכת תוקפן של שעת חרום (יהודה והשומרון וחבל עזה – שפוט בעבירות ועזרה משפטית), התשכ"ח-1967.
			
"שבוי", "נעדר", "חייל שמקום קבורתו לא נודע" – אזרח או תושב ישראל, כמשמעותם בחוק האזרחות, התשי"ב-1952, שנחטף , נשבה, נעדר או שמקום קבורתו לא נודע ויתכן כי הוא או גופתו מוחזקים בידי ארגון טרוריסטי או בידי חבר בארגון טרוריסטי.
			
"השר" – ראש הממשלה.
			
על אף האמור בכל דין, ממשלת ישראל תאשר כל הסכם עם סוריה, לבנון או המועצה הפלסטינית תביאו לאישור הכנסת, ותביאו למשאל עם רק אם מסרו נציגי סוריה, לבנון או המועצה הפלסטינית מידע המצוי בידן בנוגע לגורל השבויים, הנעדרים או שמקום קבורתם לא נודע.
	2.	התניה	
נחתם הסכם שלא בהתאם להוראות חוק זה, בטל הסכם זה מעיקרו.	3.	בטלות הסכם
	
השר ממונה על ביצוע חוק זה  והוא רשאי להתקין תקנות וביצועו.
	4.	ביצוע	

דברי - הסבר

מאז הקרב באזור הכפר סולטן יעקב שבלבנון בחודש יוני שנת 1982, נעדרים זכריה באומל, צבי פלדמן ויהודה כץ. השלושה נשבו, כפי הנראה, בידי פלג פלשתיני "אל צעיקה" הנתון לשליטה סורית. עדויות לאחר הקרב וקטעי מידע לאורך השנים קושרים את גורלם של השלושה לסוריה, הרשות  הפלסטינית ולבנון, אולם, אלה מסרבים עד היום למסור מידע אשר יאיר את שעלה בגורלם.

מאז, נוספו נעדרים נוספים - בנימין אברהם, עדי אביטן ועומר סועד שנחטפו על ידי החיזבאללה בהר דוב והאזרח אלחנן טננבוים שנחטף בשוויץ וכן החייל גיא חבר שנעלם ברמת הגולן לא רחוק מהגבול הסורי. כיום, עם חידוש המשא ומתן בין ממשלת ישראל לסוריה וחידוש השיחות על הסדר הקבע עם הרשות הפלסטינית, מן הראוי כי בטרם יקבעו הסדרים כלשהם, ייוודע גורלם של נעדרי מבצע שלום הגליל, "חטופי החיזבאללה" וכן החייל הנעדר גיא חבר.

מוצע כי כל הסכם שממשלת ישראל תחתום עם סוריה, הרשות הפלסטינית או לבנון, יותנה בקבלת המידע המצוי בידי גורמים אלה בנוגע לשלושת חיילי צה"ל הנעדרים ו"חטופי החיזבאללה" וכן החייל הנעדר גיא חבר. בכך, תדגיש מדינת ישראל את מחויבותה הנחרצת והבלתי מתפשרת לחייליה ואזרחיה הנעדרים והחטופים.

---------------------------------
הוגשה ליו"ר הכנסת והסגנים
והונחה על שולחן הכנסת ביום
כ"ז באדר התשס"ב – 11.3.2002